Prince Paulo Kafeero yazaalibwa nga ye Paul Job Kafeero nga kkumi na bbiri Ogwomunaana mu lukumi mu lwenda nsanvu, n'afa nga kkumi na musanvu Ogwokusatu nkumi bbiri mu musanvu. Yali muyimbi nnakinku. Mu biseera we yayimbira, yawangula engule ez'amaanyi eziwerako. Mu mwaka gwa nkumi bbiri mu esatu ne nkumi bbiri mu ena, yawangula engule ya Pearl of Africa Music Awards ey'omuyimbi wa kadongokamu asinze banne. Mu mwaka gwa lukimi mu lwenda nsanvu mu musanvu, Kafeero yatandika okusoma ku ssomero lya Nkokonjjeru Demonstration Primary School, ne yeeyongerayo ku Ngogwe Secondary eya siniya, ng'atambula kkiromita nnya buli lunaku. Mu mwaka gwe gumu mwe yatandikira okusoma, kitaawe yabalekawo. Olwa nnyina obutamwagaliza nnyo bintu bya kuyimba, yagenda n'abeera ku kyalo ekiriraanyeewo e Masaaba, ne mwannyina omukulu ayitibwa Grace ne bba Grace eyamusasuliranga ebisale by’essomero olwa kitaawe okumusuulawo. Olw’okuba nga ebisale by'essomero byajjanga bbalirirwe, Kafeero teyamalako sekendule. Yafuna ssente okuyita mu kukuba bbulooka, okulima ebijanjaalo, okutunda engoye enkadde, n'okutunga ekyalaani. Taata wa Kafeero teyaddamu kumuwa buyambi, wadde okumuwuliza, okutuuka lwe yafuna ettutumu. Kafeero yayimba ennyimba nnyingi okwali: Muvubuka munnange, Abatunda ebyokulya, Ekijjankunene-ekitundu ekyokubiri, Temukyagasa, Kiweneenya amazina, Ebintu by’omuko, Tulera birerya, Walumbe zzaaya, Obutamatira, Ekyali ekintu kyange, Mgwe musika, Dunia weeraba, Edduma ly’embaga, Omwana w’Omuzungu, Baabo bagambe, Nantabuulirirwa, Kampala mu kkooti, Ddipo nnaziggala, Moviour bamutalira, Olulimi lwange, Nsonda nnya, Emmomboze, Eyali Amanyi okupanga, Galenzi mmwe, Musaayi gwange, Lucia, Singa nnali nze, Bisirikirwa, Tusuza emyoyo, Essaawa y’okuzaawa, Mwannyinaze n’endala nnyingi.